U-I-112/01
Natisni
Opravilna št.:
U-I-112/01
Datum odločitve:
23. 5. 2002
Objavljeno:
OdlUS XI, 92
ECLI:
ECLI:SI:USRS:2002:U.I.112.01
Akt:
Skepi Vlade Republike Slovenije za razreševanje nezakonitih vselitev v vojaška stanovanja št. 369-00/98.2 (N) z dne 17. 12. 1998 in št. 369-00/2000-2 z dne 5. 3. 2001
Izrek:
Pobuda za začetek postopka za oceno ustavnosti in zakonitosti sklepov Vlade Republike Slovenije za razreševanje nezakonitih vselitev v vojaška stanovanja št. 369-00/98-2 (N) z dne 17. 12. 1998 in št. 369-00/2000-2 z dne 5. 3. 2001 se zavrže.
Evidenčni stavek:
Ustavno sodišče je pobudo zavrglo, ker izpodbijani sklepi, v katerih so vsebovani kriteriji za ravnanje Vlade v konkretnih zadevah, niso predpisi, za presojo katerih bi bilo pristojno Ustavno sodišče.
Geslo:
Nepristojnost Ustavnega sodišča za presojo akta, ki ni predpis.
Pravna podlaga:
Zakon o Ustavnem sodišču (ZUstS), 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Društvo Helsinški monitor Slovenije - združenje za človekove pravice Ljubljana
Datum vloge:
23. 5. 2001
Vrsta odločitve:
sklep
Vrsta rešitve:
zavrženje
Dokument:
US21448
Dokument v PDF obliki:
U-I-112-01.pdf
120 KB
Prenesite datoteko
U-I-112/01
23. 5. 2002
S K L E P
Ustavno sodišče je v postopku za preizkus pobude društva Helsinški monitor Slovenije - združenje za človekove pravice Ljubljana, ki ga zastopa Neva Miklavčič Predan iz Ljubljane, na seji dne 23. maja 2002
sklenilo:
Pobuda za začetek postopka za oceno ustavnosti in zakonitosti sklepov Vlade Republike Slovenije za razreševanje nezakonitih vselitev v vojaška stanovanja št. 369-00/98-2 (N) z dne 17. 12. 1998 in št. 369-00/2000-2 z dne 5. 3. 2001 se zavrže.
Obrazložitev
1. Helsinški monitor Slovenije - združenje za človekove pravice je vložilo pobudo za oceno ustavnosti in zakonitosti sklepov Vlade Republike Slovenije za razreševanje nezakonitih vselitev v vojaška stanovanja (v nadaljevanju sklepi Vlade). Navaja, da mu je na podlagi odločbe Ministrstva za notranje zadeve št. 0302-18/02-026/20-2000 z dne 21. 7. 2000 priznan status društva, ki deluje v javnem interesu. Na podlagi 4. člena Statuta je pooblaščen, da vlaga pobude za oceno ustavnosti in zakonitosti ter po pooblastilu tudi zastopa stranke v postopku.
Pobudnik meni, da so izpodbijani sklepi v nasprotju s 14., s 15., z 22., s 34., s 35., s 36., s 50., z 78., s 153., s 154. in s 155. členom Ustave, s 4., z19., s 119., s 121., s 126. in s 153. členom Stanovanjskega zakona (Uradni list RS, št. 18/91 in nasl. - SZ) ter z 8. členom Evropske konvencije o človekovih pravicah in temeljnih svoboščinah (Uradni list RS, št. 33/94, MP, št. 7/94 - EKČP). Pobudnik je z dopisom dne 3. 7. 2002 sporočil, da se obravnavani pobudi pridružuje tudi dr. Dunja Vujić-Podlipec, generalna sekretarka pobudnika, ki naj bi bila z izpodbijanimi sklepi neposredno oškodovana.
2. Na podlagi prve do pete alineje prvega odstavka 160. člena in prve do pete alineje prvega odstavka 21. člena Zakona o Ustavnem sodišču (Uradni list RS, št. 15/94 - v nadaljevanju ZUstS) Ustavno sodišče odloča o ustavnosti in zakonitosti zakonov, podzakonskih predpisov, predpisov lokalnih skupnosti in splošnih aktov za izvrševanje javnih pooblastil.
3. Izpodbijani sklepi Vlade, s katerimi so bili sprejeti kriteriji in načini reševanja primerov nezakonitih vselitev v vojaška stanovanja ter naložene posamezne zadolžitve Ministrstvu za obrambo in Državnemu pravobranilstvu v zvezi z razreševanjem posameznih primerov nezakonitih vselitev v skladu s sprejetimi kriteriji, po vsebini in obliki niso predpisi oziroma splošni pravni akti, ki jih na podlagi prvega, drugega in tretjega odstavka 21. člena Zakona o Vladi Republike Slovenije (Uradni list RS, št. 4/93 in nasl. - ZVRS) lahko sprejema Vlada kot organ izvršilne oblasti. Izpodbijane sklepe je Vlada sprejela v zvezi s svojo pristojnostjo, da zastopa Republiko Slovenijo kot pravno osebo in upravlja z nepremičninami in z drugim premoženjem Republike Slovenije, če ni s posebnim zakonom drugače določeno (prvi in drugi odstavek 7. člena ZVRS). Vojaška stanovanja, katerih lastnik je Republika Slovenija, na podlagi navedene določbe ZVRS upravlja Vlada. V zvezi z njihovim upravljanjem sprejema odločitve, ki so premoženjsko pravne narave in pri katerih država ne nastopa kot oblastveni organ, temveč kot nosilka premoženjskih pravic (zasebnopravni subjekt). Izpodbijani sklepi, ki jih je Vlada sprejela glede nezakonitih vselitev v vojaška stanovanja, nedvomno sodijo v okvir pristojnosti, ki so ji dane glede upravljanja z nepremičninami, ki so last Republike Slovenije, in pomenijo navodila pristojnim državnim organom (Ministrstvu za obrambo in Državnemu pravobranilstvu), kako naj ravnajo v posamičnih zadevah nezakonitih vselitev v vojaška stanovanja. Če pride pri reševanju navedenih zadev do sporov, so za njihovo reševanje pristojna sodišča. V teh sporih nastopa Republika Slovenija kot stranka (tožena ali tožeča) s pravicami in obveznostmi, ki jih imajo pravne ali fizične osebe. Zakonitost ravnanja Vlade kot zastopnice države v premoženjsko pravnih razmerjih se torej presoja v konkretnih sodnih postopkih.
Ustavno sodišče lahko v navedenih zadevah odloča le v primeru, ko je zoper pravnomočne sodne odločbe vložena ustavna pritožba (50. do 53. člen ZUstS). Tako je Ustavno sodišče že odločalo o večjem število ustavnih pritožb, ki so bile vložene v zvezi s sodnimi odločitvami glede vojaških stanovanj (npr. št. Up- 65/94 z dne 12. 12. 1996, Uradni list RS, št. 24/97 in OdlUS V, 192 in št. Up-119/94 z dne 3. 4. 1997, Uradni list RS, št. 24/97 in OdlUS VI, 74). Izpodbijani sklepi, v katerih so vsebovani kriteriji za ravnanje Vlade v konkretnih zadevah, torej niso predpisi, za presojo katerih bi bilo pristojno Ustavno sodišče. Zato je bilo treba pobudo zavreči. Ker je Ustavno sodišče pobudo zavrglo že iz tega razloga, se ni spuščalo v presojo obstoja pobudnikovega pravnega interesa.
4. Ustavno sodišče je sprejelo ta sklep na podlagi 25. člena ZUstS v sestavi: predsednica dr. Dragica Wedam-Lukić ter sodnica in sodniki dr. Janez Čebulj, dr. Zvonko Fišer, Lojze Janko, Milojka Modrijan, dr. Ciril Ribičič, Franc Testen in dr. Lojze Ude. Sklep je sprejelo soglasno.
P r e d s e d n i c a
dr. Dragica Wedam-Lukić